EUROOPAN UNIONIN VIRKAMIESTUOMIOISTUIMEN MÄÄRÄYS

(kolmas jaosto)

16 päivänä heinäkuuta 2014

Asia F‑114/13

Robert Klar ja Francisco Fernandez Fernandez

vastaan

Euroopan komissio

Henkilöstö – Komission henkilöstökomitea – Keskuskomitea – Luxemburgin paikallisjaoston jäsenten nimeäminen henkilöstökomitean keskuskomiteaan – Paikallisjaoston päätös peruuttaa yhden jäsenensä toimeksianto keskuskomitean varsinaisena jäsenenä – Nimittävän viranomaisen kieltäytyminen tunnustamasta peruuttamista koskevan päätöksen laillisuutta – Oikeussuojan tarve – Oikeudenkäyntiä edeltävän menettelyn noudattamatta jättäminen – Valituksen myöhästyminen – Tutkittavaksi ottamisen edellytysten selvä puuttuminen

Aihe: SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa Robert Klar ja Francisco Fernandez Fernandez vaativat virkamiestuomioistuinta kumoamaan heidän mukaansa päiväämättömän Euroopan komission nimittävän viranomaisen (jäljempänä nimittävä viranomainen) päätöksen, jolla ” kieltäydyttiin tunnustamasta henkilöstökomitean Luxemburgin [Luxemburg] paikallisjaoston sen päätöksen laillisuus, jolla peruttiin Delgado-Sáezin toimeksianto komission henkilöstökomitean keskuskomitean edustajana”.

Ratkaisu: Kanne jätetään tutkimatta, koska tutkittavaksi ottamisen edellytykset selvästi puuttuvat. Robert Klar ja Francisco Fernandez Fernandez vastaavat omista oikeudenkäyntikuluistaan, ja heidät velvoitetaan korvaamaan Euroopan komission oikeudenkäyntikulut

Tiivistelmä

1. Henkilöstökanne – Oikeussuojan tarve – Paikallisen henkilöstökomitean keskuskomitean jäsenen toimeksianto – Päätös, jolla kieltäydytään tunnustamassa toimeksiannon peruutuksen laillisuutta – Paikallisen komitean jäsenten valitus – Tutkittavaksi ottaminen

(Henkilöstösääntöjen 90 ja 91 artikla)

2. Henkilöstökanne – Virkamiehelle vastainen toimi – Virkamiehelle vastaisen toimen käsite – Nimittävän viranomaisen päätös, jolla pyritään varmistamaan, että komission henkilöstökomitean paikallisjaoston edustajat nimetään sääntöjenmukaisesti tämän toimielimen henkilöstökomitean keskuskomiteaan

(Henkilöstösääntöjen 90 ja 91 artikla)

1. Nimittävän viranomaisen päätös, jolla kieltäydytään tunnustamasta sellaisen päätöksen laillisuus, jolla on peruttu henkilöstökomitean paikallisjaoston edustajan toimeksianto komission henkilökomitean keskuskomitean edustajana ja jonka adressaattina on jaoston puheenjohtajan välityksellä tämä paikallisjaosto ja siten sen jäsenet, on omiaan vaikuttamaan paikallisjaostojen jäsenten toimivaltuuksiin, jotka koskevat erityisesti jäsenten nimeämistä keskuskomiteaan, joten heillä on oikeussuojan tarve tällaista päätöstä vastaan.

(ks. 52 kohta)

2. Toimet, jotka toteutetaan jokaista toimielintä koskevan sen velvollisuuden perusteella, jonka mukaan on varmistettava vaalien ja henkilöstöä edustavien elinten, kuten paikallisjaostojen ja keskuskomitean, vaaleihin perustuvan kokoonpanon sääntöjenmukaisuus, ovat tämän toimielimen päätöksiä. Virkamiesten ja toimihenkilöiden, jotka haluavat nostaa kanteen tällaisesta päätöksestä, on esitettävä hallinnollinen valituksensa henkilöstösääntöjen 90 ja 91 kohdassa säädetyissä määräajoissa heidän myöhemmin nostamansa kanteen tutkimatta jättämisen uhalla.

Kun kyseessä on kanne, joka on nostettu nimittävän viranomaisen kieltäytymisestä tunnustaa toimielimen henkilöstön paikallisjaoston edustajan toimeksiannon peruuttaminen keskuskomiteassa, hallinnollinen päätös, jolla kehotetaan toimielimen henkilöstökomitean paikallisjaostoa toimimaan tietyllä tavalla, on asianomaiselle vastainen päätös, josta hallinnollinen valitus on tehtävä.

(ks. 58, 59 ja 66 kohta)

Viittaukset:

Yhteisöjen tuomioistuin: tuomio de Dapper ym. v. parlamentti (54/75, EU:C:1976:127, 23 kohta)

Ensimmäisen oikeusasteen tuomioistuin: tuomio Marx Esser ja Del Amo Martinez v. parlamentti (T‑182/94, EU:T:1996:130, 34 kohta)

Virkamiestuomioistuin: tuomio Milella ja Campanella v. komissio (F‑71/05, EU:F:2007:184, 54 kohta)